Document ID: 32001R0436

Κανονισμός (ΕΚ) αριθ. 436/2001 της Επιτροπής
της 2ας Μαρτίου 2001
για την τροποποίηση του παραρτήματος ΙΙ του κανονισμού (ΕΟΚ) αριθ. 2092/91 του Συμβουλίου περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2092/91 του Συμβουλίου, της 24ης Ιουνίου 1991, περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής(1), όπως τροποποιήθηκε τελευταία από τον κανονισμό (ΕΚ) αριθ. 2020/2000 της Επιτροπής(2) και ιδίως το άρθρο 13 δεύτερη περίπτωση,
Εκτιμώντας τα ακόλουθα:
(1) Σύμφωνα με τη διαδικασία που προβλέπεται στο άρθρο 7 παράγραφος 4 του κανονισμού (ΕΟΚ) αριθ. 2092/91, ορισμένα κράτη μέλη υπέβαλαν από το 1997 στοιχεία με σκοπό την τροποποίηση ορισμένων διατάξεων του παραρτήματος ΙΙ.
(2) Τα λιπασματοποιημένα οικιακά απορρίμματα και τα λιπασματοποιημένα φυτικά μείγματα είναι προϊόντα τα οποία, πριν από την έγκριση του κανονισμού (ΕΟΚ) αριθ. 2092/91, ήταν σε κοινή χρήση σύμφωνα με τους κώδικες πρακτικής για τη βιολογική γεωργία που εφαρμόζονται στην Κοινότητα. Τα προϊόντα αυτά είναι σήμερα διαθέσιμα και μετά από άλλου τύπου ζύμωσης εκτός από τη λιπασματοποίηση, ιδίως μετά από αναεροβική ζύμωση με σκοπό την παραγωγή βιοαερίου. Οι τροποποιήσεις γι' αυτά τα προϊόντα επείγουν, δεδομένου ότι πλησιάζει η εποχή κατά τη διάρκεια της οποίας θα μπορούσαν να χρησιμοποιηθούν αυτά τα προϊόντα, στο πλαίσιο των αυστηρών απαιτήσεων που θεσπίζονται στο παράρτημα Ι μέρος Α του κανονισμού, για σκοπούς λίπανσης. Η αναεροβική ζύμωση με σκοπό την παραγωγή βιοαερίου είναι μία διαδικασία η οποία κατ' αρχήν ευθυγραμμίζεται με τους στόχους της περιβαλλοντικής προστασίας της βιολογικής γεωργίας.
(3) Είναι αναγκαίο να διορθωθεί σε πολλές γλώσσες η ονομασία του προϊόντος "σκωρίες αποφωσφατώσεως (σκωρίες του Θωμά)" για να καλυφθεί το ίδιο προϊόν. Διαπιστώθηκε επίσης ότι το προϊόν αυτό δεν είχε εκδοθεί στην πορτογαλική απόδοση του κανονισμού (ΕΚ) αριθ. 2381/94 της Επιτροπής(3), ο οποίος θέσπισε το μέρος Α του παραρτήματος ΙΙ. Ως εκ τούτου η παράλειψη αυτή πρέπει να διορθωθεί.
(4) Η πείρα από τη χρήση βιομηχανικής ασβέστου από παραγωγή ζάχαρης στη βιολογική γεωργία έδειξε ότι ενδείκνυται να επιτραπεί να συνεχιστεί αυτή η χρήση μετά από τις 31 Μαρτίου 2002.
(5) Πολλά παρασκευάσματα με βάση πυρεθρίνες που εξάγονται από το Chrysanthemum cinerariaefolium (χρυσάνθεμον το ερυθρόν) περιέχουν βουτοξείδιο του πιπερονυλίου ως συνεργό ουσία. Ως εκ τούτου, είναι σκόπιμο να ενισχυθούν οι όροι υπό τους οποίους μπορούν να χρησιμοποιούνται αυτά τα παρασκευάσματα.
(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που αναφέρεται στο άρθρο 14 του κανονισμού (ΕΟΚ) αριθ. 2092/91,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα ΙΙ του κανονισμού (ΕΟΚ) αριθ. 2092/91 τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται άμεσα.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 2 Μαρτίου 2001.

Labels: 3
17
6